b"\n_START_ARTICLE_\nTeresa Cort\xc3\xa9s i Bar\xc3\xb3\n_START_SECTION_\nBiografia\n_START_PARAGRAPH_\nTeresa era filla de Benet Cort\xc3\xa9s, metge del poble, i Elisabet Bar\xc3\xb3, filla d'un teixidor de Peramea. El pare mor\xc3\xad quan Teresa tenia quatre anysk i la seva mare marx\xc3\xa0, amb els seus quatre fills amb uns parents, a viure-hi. Als vint anys, se sent\xc3\xad atreta per l'ideal cristi\xc3\xa0 d'ajudar els necessitats i marx\xc3\xa0 amb cinc companyes a Fran\xc3\xa7a, on es form\xc3\xa0 amb les Filles de la Caritat, que ajudaven en els hospitals._NEWLINE_En 1790, amb altres germanes, an\xc3\xa0 a Barcelona i comen\xc3\xa7\xc3\xa0 a treballar amb les malaltes de l'Hospital de la Santa Creu de Barcelona. L'administraci\xc3\xb3 de l'Hospital volia controlar la tasca de la congregaci\xc3\xb3 i pens\xc3\xa0 de formar-ne una de pr\xc3\xb2pia, que no depengu\xc3\xa9s d'una congregaci\xc3\xb3 religiosa implantada arreu. Aix\xc3\xad, amb l'acord de Teresa Cort\xc3\xa9s, va fundar una germandat de caritat o pia associaci\xc3\xb3, la Pia Associaci\xc3\xb3 de Senyores Germanes Infermeres Dedicades al Servei dels Pobres de l'Hospital General de la Santa Creu de Barcelona, el 9 de juliol de 1792, a partir del llegat monetari del marqu\xc3\xa8s de Llupi\xc3\xa0, que va deixar-lo per fundar una obra pietosa._NEWLINE_El mateix 9 de juliol fou nomenada mare superiora de la germandat. Va emmalaltir i, de mica en mica, va haver de disminuir el seu treball a l'hospital; malgrat la seva resist\xc3\xa8ncia, l'octubre de 1793 va renunciar al seu c\xc3\xa0rrec amb carta a la Molt Il\xc2\xb7lustre Administraci\xc3\xb3 de l'Hospital. La substitu\xc3\xad la germana Joana Perset i Buxeda, en 1794. Poc despr\xc3\xa9s va morir al monestir de Sant Joan de Jerusalem de Barcelona._NEWLINE_L'associaci\xc3\xb3 de germanes continu\xc3\xa0 la seva tasca i es convert\xc3\xad en congregaci\xc3\xb3 religiosa, la de les Germanes Hospital\xc3\xa0ries de la Santa Creu."